text: Blåvand lukker tyske gymnasieelever ude
  24 maj 2014 kl. 15.25
  Feriehus-udlejerne i Blåvand gået sammen om at holde unge tyske gymnasieelever ude af områdets sommerhuse for at undgå hærværk og uro.
  Den danske udgave af 'Sunny Beach', sådan er Blåvand blevet markedsført af tyske rejsebureauer over for tyske gymnasieelever. Og unge tyskere har før skabt ballade i Blåvand, men det problem ser nu ud til at være løst.
  - Vi har lavet en fælles indsats. Alle har hævet deres depositum til 500 euro per person, og det er lykkedes at bringe antallet af unge betragteligt ned, siger afdelingsleder på DanCenter Blåvand, Torben Krog til TV SYD.
  Sidste år var der udlejet sommer- og feriehuse til 108 unge tyskere. I år er det antal nede på mellem 12 og 15 personer. DanCenter Blåvand har også bedt private udlejere om at tage stilling til, om de ønsker grupper med personer under 25 år.
  